**Zmluva o činnostiach spojených s vydávaním a použitím záruk pôvodu obnoviteľných plynov**

(ďalej len „**Zmluva**”)

**medzi:**

Obchodné meno:

Konajúca prostredníctvom/zastúpená:

Sídlo:

IČO:   
DIČ:

IČ DPH:

Zapísaná v Obchodnom registri   
Bankové spojenie:

IBAN:   
BIC:   
Referencia:

(ďalej len „**Držiteľ účtu**“)

a

Obchodné meno: **SPP - distribúcia, a.s.**

Konajúca prostredníctvom/zastúpená:

Ing. Martin Hollý, generálny riaditeľ SPP – distribúcia, a.s.

Ing. Marek Paál, riaditeľ sekcie distribučných služieb SPP – distribúcia, a.s.

Sídlo: Plátennícka 19013/2, 821 09 Bratislava 26

IČO: 35 910 739  
DIČ: 2021931109  
IČ DPH: SK2021931109

Zapísaná v Obchodnom registri Mestského súdu Bratislava III, oddiel Sa, vložka číslo 3481/B  
  
Bankové spojenie: Tatra banka, a. s.  
IBAN: SK64 1100 0000 0026 2771 2668  
BIC: TATRSKBX

(ďalej len „**PDS**“)

(ďalej spoločne ako „**Zmluvné strany**“)

**I. Článok**

**Preambula**

1. PDS vykonáva činnosti spojené s vydaním, prevodom, uznaním, uplatnením a zrušením záruk pôvodu plynu z obnoviteľných zdrojov energie (ďalej tiež len „**záruky pôvodu**“) a organizovaním trhu so zárukami pôvodu podľa zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (ďalej len „**Zákon o OZE**“) a Prevádzkového poriadku prevádzkovateľa registra obnoviteľných plynov schváleného Úradom pre reguláciu sieťových odvetví (ďalej len „**ÚRSO**“) v platnom znení.
2. PDS podľa Zákona o OZE v elektronickej evidencii
   1. vytvára a vedie účty účastníkom trhu s plynom, a to najmä výrobcom obnoviteľného plynu, dodávateľom plynu alebo odberateľom plynu, prípadne ďalším držiteľom účtu v registri obnoviteľných plynov G-REX (ďalej len „**Register G-REX**“),
   2. eviduje vydané záruky pôvodu,
   3. eviduje prevody záruk pôvodu medzi držiteľmi účtov v Registri G-REX, prípadné prevody záruk pôvodu zobchodovaných v aukciách a prevody záruk pôvodu medzi držiteľom účtu a účtom výrobcu plynu alebo účtom dodávateľa plynu z/do registra obnoviteľných plynov členského štátu Európskej únie,
   4. eviduje uplatnenie záruk pôvodu,
   5. eviduje uznanie záruk pôvodu na účte držiteľa účtu vydaných v členskom štáte EÚ, ktorý nemá register záruk pôvodu prepojený s clearingovým centrom  ERGaR Hub (ExtraVert Platform),
   6. ruší záruky pôvodu po uplatnení záruky pôvodu alebo po vypršaní platnosti záruky pôvodu.
3. Podľa Zákona o OZE sa podrobnosti o postupe vydávania, aukcii, prevode, uznaní a zrušení záruky pôvodu obnoviteľného plynu riadia Prevádzkovým poriadkom prevádzkovateľa registra obnoviteľných plynov, pokiaľ táto Zmluva neustanovuje inak.
4. Prevádzkový poriadok prevádzkovateľa registra obnoviteľných plynov v platnom znení tvorí neoddeliteľnú súčasť tejto Zmluvy.

**II. Článok**

**Predmet Zmluvy**

1. Predmetom Zmluvy je definovanie:
   1. práv a povinností Držiteľa účtu voči PDS,
   2. podmienok, za ktorých PDSposkytuje svoje služby v súvislosti so zárukami pôvodu, predovšetkým
      1. vytvorenie a vedenie účtu,
      2. vedenie elektronickej evidencie záruk pôvodu,
      3. vydanie záruk pôvodu,
      4. prevod záruk pôvodu,
      5. import záruk pôvodu,
      6. export záruk pôvodu,
      7. evidencia uplatnených záruk pôvodu,
      8. zrušenie záruk pôvodu,

(ďalej len “služby”).

1. PDSsa touto Zmluvou zaväzuje, za podmienok stanovených v tejto Zmluve, poskytovať Držiteľovi účtu s ohľadom na jeho možné úlohy podľa čl. III ods. 1 tejto Zmluvy služby týkajúce sa záruk pôvodu uvedené v ods. 1 tohto článku. Podmienky poskytovania jednotlivých služieb sa ďalej riadia ustanoveniami Prevádzkového poriadku prevádzkovateľa registra obnoviteľných plynov.
2. Držiteľ účtu je na základe tejto Zmluvy oprávnený využívať služby týkajúce sa záruk pôvodu poskytované PDS a zaväzuje sa uhradiť cenu za služby poskytované PDS na základe tejto Zmluvy vo výške v zmysle aktuálnych platných cien zverejnených na webovom sídle PDS.
3. Táto Zmluva sa vzťahuje na záruky pôvodu, ktoré sú vedené v evidencii Registra   
   G-REX obnoviteľných plynov SR.

**III. Článok**

**Držiteľ účtu a jeho povinnosti**

1. Držiteľ účtu môže v rámci tejto Zmluvy vystupovať v jednej alebo viacerých nasledujúcich úlohách
   1. výrobca plynu,
   2. dodávateľ plynu,
   3. odberateľ plynu,
   4. ďalší Držiteľ účtu.
2. Úloha alebo úlohy podľa ods. 1 tohto článku, v ktorých Držiteľ účtu vystupuje, sa vyznačí alebo vyznačia v žiadosti o zriadenie používateľského účtu v Registri G-REX. Bez tohto vyznačenia nemôže Držiteľ účtu danú úlohu vykonávať.
3. Držiteľ účtu prehlasuje,
4. že akceptuje, bez akýchkoľvek podmienok alebo výhrad, Prevádzkový poriadok prevádzkovateľa registra obnoviteľných plynov,
5. že je plne oboznámený s fungovaním Registra G-REX a je povinný postupovať takým spôsobom, aby nespôsobil prevádzkovateľovi Registra G-REX žiadne škody, a to ani tretím stranám používaním Registra G-REX,
6. že ak vystupuje v úlohe výrobcu obnoviteľného plynu, tak je pripojený do distribučnej siete PDS na základe uzatvorenej Zmluvy o pripojení, prípadne, ak ide o výrobcu obnoviteľného plynu nepripojeného do distribučnej siete PDS, má uzatvorenú zmluvu o prenose údajov z určeného meradla do PDS,
7. že všetky informácie, ktoré pre účely tejto Zmluvy poskytne PDS, sú spätne overiteľné,
8. že všetky informácie, ktoré pre účely tejto Zmluvy poskytne PDS, sú systematicky a pravidelne kontrolované a overované najmä z hľadiska ich správnosti a aktuálnosti,
9. nie je zaradený na žiadnom sankčnom zozname v zmysle § 2 zákona č. 289/2016 Z. z. o vykonávaní medzinárodných sankcií v znení neskorších predpisov, a zároveň nie je v takomto zozname zaradená ani osoba, ktorá Držiteľa účtu priamo alebo nepriamo kontroluje, ani osoba, ktorá je predstaviteľom Držiteľa účtu alebo koná v jeho mene.
10. Držiteľ účtu sa zaväzuje
11. dodržiavať súlad s Prevádzkovým poriadkom prevádzkovateľa registra obnoviteľných plynov a informovať sa o všetkých jeho zmenách a doplneniach,
12. prevádzkovať informačné systémy, ktoré sú kompatibilné s Registrom G-REX a ktoré zabezpečujú riadnu, včasnú a bezpečnú výmenu údajov a informácií prenášaných elektronicky podľa postupov uvedených v Prevádzkovom poriadku prevádzkovateľa registra obnoviteľných plynov a aktualizovať ich v dôsledku akýchkoľvek zmien, ktoré PDS vykoná v Registri G-REX,
13. požiadať PDS o vytvorenie používateľského účtu v Registri G-REX; žiadosť o vytvorenie účtu je k dispozícii na webových stránkach PDS,
14. včas požiadať PDS o zablokovanie prístupu do Registra G-REX a o pridelenie nového prístupu v každom prípade, kedy má Držiteľ účtu dôvod domnievať sa, že neoprávnené osoby môžu cez jeho prístup pristúpiť do Registra G-REX,
15. bezodkladne hlásiť technické problémy s Registrom G-REX PDS,
16. mať všetky informácie poskytnuté na základe tejto Zmluvy pre účely ich spätného overenia,
17. poskytovať PDS výlučne správne a kompletné informácie,
18. postupovať pri výkone práv a povinností z tejto Zmluvy a v súvislosti s touto Zmluvou spôsobom, ktorý je v súlade so všeobecne záväznými právnymi predpismi,
19. oznámiť PDS každé porušenie všeobecne záväzných právnych predpisov v súvislosti s touto Zmluvou alebo porušenie záväzku vyplývajúceho z tejto Zmluvy.
20. V prípadoch porušenia prehlásenia alebo záväzku podľa ods. 3 písm. c) až f) a ods. 4 tohto článku môže PDS pozastaviť Držiteľovi účtu prístup do registra G-REX, a to do doby, než zabezpečí nápravu. Právo na pozastavenie prístupu do registra G-REX má PDS aj v čase od odoslania výzvy podľa 13.9. Prevádzkového poriadku prevádzkovateľa registra obnoviteľných plynov do zloženia finančnej zábezpeky.
21. Za pozastavenie prístupu do Registra G-REX nepatrí Držiteľovi účtu žiadna zľava z ceny, ani iné zvýhodnenie. Pre vylúčenie pochybností je pozastavenie prístupu do Registra G-REX výkonom práva PDS, preto nemôže zakladať vznik nároku na náhradu škody.

**IV. Článok**

**Služby PDS**

1. PDS poskytuje služby Držiteľovi účtu v súlade s touto Zmluvou a Prevádzkovým poriadkom prevádzkovateľa registra obnoviteľných plynov.
2. PDS poskytne Držiteľovi účtu potrebnú súčinnosť pre prístup do Registra G-REX. Vykonávanie činností a poskytovanie potrebných prostriedkov prístupu je vo výlučnej zodpovednosti a výlučne na náklady Držiteľa účtu.
3. V prípade prerušenia, pozastavenia, oneskorenia alebo poruchy dodávok služieb spôsobených technickými problémami Registra G-REX sa tieto považujú za okolnosť vylučujúcu zodpovednosť PDS, pričom PDS zabezpečí nápravu vzniknutej situácie.
4. PDS zodpovedá výlučne za správne spracovanie a prenos údajov a informácií vložených Držiteľom účtu alebo treťou stranou do Registra G-REX. Zmluvné strany súhlasia, že povinnosti PDS nezahŕňajú kontrolu pravdivosti, presnosti a úplnosti údajov a informácií poskytnutých Držiteľom účtu, ani údajov a informácií poskytnutých tretími stranami a sprístupnených Držiteľovi účtu v rámci poskytovania služieb.

**V. Článok**

**Cena**

1. Za služby poskytované PDS, v súlade s touto Zmluvou, je Držiteľ účtu povinný zaplatiť PDS ročnú platbu za vedenie účtu v Registri G-REX podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS v eurách za kalendárny rok a
   1. v prípade, že Držiteľ účtu je výrobcom obnoviteľného plynu podľa čl. III ods. 1 písm. a):
      1. cenu za vydanie záruky pôvodu v Registri G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, v eurách za každú celú megawatthodinu obnoviteľného plynu, pre ktorú Držiteľ účtu uplatňuje žiadosť o vydanie záruky pôvodu,
      2. cenu za prevod záruky pôvodu v rámci Registra G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, v eurách z účtu držiteľa na účet prijímateľa v elektronickej podobe v objeme jednej megawatthodiny,
      3. cenu za prevod potvrdenia o množstve biometánu v rámci Registra   
         G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, z účtu držiteľa na účet prijímateľa v elektronickej podobe v objeme jednej megawatthodiny,
      4. cenu za import záruky pôvodu do Registra G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, v eurách z účtu odosielateľa v registri záruk pôvodu obnoviteľných plynov iného členského štátu v objeme jednej megawatthodiny,
      5. cenu za export záruky pôvodu z Registra G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, v eurách na účet prijímateľa v registri záruk pôvodu obnoviteľných plynov iného členského štátu v objeme jednej megawatthodiny.
   2. v prípade, že ide o Držiteľa účtu podľa čl. III ods. 1 písm. b) až d):
      1. cenu za prevod záruky pôvodu v rámci Registra G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, v eurách z účtu držiteľa na účet prijímateľa v elektronickej podobe v objeme jednej megawatthodiny,
      2. cenu za prevod potvrdenia o množstve biometánu v rámci Registra   
         G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, z účtu držiteľa na účet prijímateľa v elektronickej podobe v objeme jednej megawatthodiny,
      3. cenu za import záruky pôvodu do Registra G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, v eurách z účtu odosielateľa v registri záruk pôvodu obnoviteľných plynov iného členského štátu v objeme jednej megawatthodiny,
      4. cenu za export záruky pôvodu z Registra G-REX určenú podľa aktuálnych cien schválených v Cenovom rozhodnutí ÚRSO, ktoré je zverejnené na webovom sídle PDS, v eurách na účet prijímateľa v registri záruk pôvodu obnoviteľných plynov iného členského štátu v objeme jednej megawatthodiny.
2. K cene stanovenej podľa ods. 1 tohto článku bude pripočítaná DPH v zmysle platných právnych predpisov.[[1]](#footnote-1)
3. PDS je oprávnený jednostranne zmeniť platné ceny podľa ods. 1 tohto článku zverejnené na webovom sídle PDS, pričom v prípade, že by sa takáto zmena mala dotknúť Držiteľa účtu, je PDS povinný túto zmenu oznámiť Držiteľovi účtu prostredníctvom Oznamu uvedeného na webovom sídle PDS aspoň 30 kalendárnych dní pred dňom účinnosti tejto zmeny, táto lehota sa neuplatní, pokiaľ 30 kalendárnych dní pred dňom účinnosti tejto zmeny nie je vydané vykonateľné rozhodnutie ÚRSO, z ktorého zmena ceny vyplýva, v tomto prípade sa zmena ceny oznámi Držiteľovi účtu v primeranej lehote. V prípade nesúhlasu so zvýšením ceny podľa ods. 1 tohto článku, je Držiteľ účtu oprávnený od tejto Zmluvy odstúpiť ku dňu účinnosti novej ceny. Cenník Registra G-REX je stanovený najmä cenovým rozhodnutím ÚRSO.

**VI. Článok**

**Platobné a fakturačné podmienky**

1. PDS vystaví nasledujúce faktúry za služby spojené so zárukami pôvodu:
   * + 1. Faktúru za alikvotnú ročnú fixnú platbu v súlade s aktuálne platnou cenou zverejnenou na webovom sídle PDS za 1. kalendárny rok do 15 pracovných dní od podpisu Zmluvy. Za každý nasledujúci kalendárny rok účinnosti Zmluvy bude faktúra za ročnú fixnú platbu vystavená najneskôr do 15. januára kalendárneho roka, na ktorý sa ročná fixná platba vzťahuje. PDS odošle faktúru e-mailom a poštou na adresu Držiteľa účtu uvedenú v Zmluve. Splatnosť faktúry je 14 kalendárnych dní odo dňa jej doručenia Držiteľovi účtu v registri G-REX. Za rozhodujúci deň pre doručenie faktúry sa považuje deň doručenia faktúry elektronicky na adresu elektronickej pošty. Služby spojené so zárukami pôvodu za 1. kalendárny rok, na ktorý sa ročná fixná platba vzťahuje, budú Držiteľovi účtu umožnené do 3 pracovných dní po pripísaní platby na účet PDS.
       2. Faktúru na základe tarify za vydanie záruky pôvodu a taríf za prevod, export alebo import záruky pôvodu z/do registra G-REX v súlade s aktuálne platnou cenou zverejnenou na webovom sídle PDS. PDS vystaví túto faktúru najneskôr do 15. kalendárneho dňa mesiaca nasledujúceho po mesiaci, v ktorom došlo k vydaniu záruky pôvodu alebo k importu/exportu, prevodu záruky pôvodu. PDS odošle faktúru e-mailom a poštou na adresu Držiteľa účtu uvedenú v Zmluve. Splatnosť faktúry je 14 kalendárnych dní odo dňa jej doručenia Držiteľovi účtu v registri G-REX. Za rozhodujúci deň pre doručenie faktúry sa považuje deň doručenia faktúry elektronicky na adresu elektronickej pošty.
       3. Faktúru za záruky pôvodu, na ktoré účastník aukcie získal nárok na základe výsledku aukcie so zárukami pôvodu. PDS vystaví zálohovú faktúru najneskôr do 15. kalendárneho dňa odo dňa vyhodnotenia aukcie. PDS odošle zálohovú faktúru Držiteľovi účtu v registri G-REX e-mailom na adresu Držiteľa účtu uvedenú v prílohe zmluvy G-REX. Splatnosť zálohovej faktúry je 14 kalendárnych dní odo dňa jej doručenia Držiteľovi účtu v registri G-REX. Za rozhodujúci deň pre doručenie faktúry sa považuje deň doručenia faktúry elektronicky na adresu elektronickej pošty. Po uhradení zálohovej faktúry PDS vystaví vyúčtovaciu faktúru a odošle faktúru Držiteľovi účtu v registri G-REX e-mailom na adresu Držiteľa účtu uvedenú v prílohe zmluvy G-REX.
2. V prípade záruk pôvodu z členského štátu, ktorého register obnoviteľných plynov nie je prepojený s ERGaR Hub (ExtraVert Platform), sa pri stanovovaní fakturačných a platobných podmienok postupuje analogicky s odsekom 1 písm. a) a b) tohto článku.
3. V prípade, že deň splatnosti faktúry pripadne na sobotu, nedeľu alebo deň pracovného pokoja, dňom splatnosti je najbližší nasledujúci pracovný deň. Platba sa považuje za uhradenú v deň, kedy je celková fakturovaná čiastka pripísaná na účet PDS.
4. Faktúry budú vystavené podľa zákona č. 222/2004 Z. z. o dani z pridanej hodnoty.
5. V prípade, že Držiteľ účtu je zahraničný subjekt a nie je registrovaný pre DPH v Slovenskej republike, resp. má na území Slovenskej republiky prevádzkareň, ktorá nemá materiálne ani personálne vybavenie, vysporiadanie DPH pri fakturácii sa riadi legislatívou platnou v Európskej únii, prípadne v tretích krajinách, a bude použitý mechanizmus "Reverse Charge".
6. V prípade, že dôjde k zmene sadzby dane v čase vzniku daňovej povinnosti, PDS uplatní na faktúre DPH vo výške určenej platným právnym predpisom v čase vzniku daňovej povinnosti.
7. V prípade uznanej reklamácie Držiteľa účtu PDS vystaví opravnú faktúru. Splatnosť opravnej faktúry v prípade, kedy výsledkom fakturácie je záväzok Držiteľa účtu voči PDS, je 14 kalendárnych dní odo dňa doručenia. Faktúra je odoslaná e-mailom a poštou na adresu Držiteľa účtu uvedenú v Zmluve. Splatnosť faktúry v prípade, kedy výsledkom fakturácie je záväzok PDS voči Držiteľovi účtu, je 14 kalendárnych dní odo dňa doručenia. Faktúra je odoslaná e-mailom a poštou na adresu Držiteľa účtu uvedenú v Zmluve. Pokiaľ deň splatnosti faktúry pripadne na sobotu, nedeľu, alebo deň pracovného pokoja, za deň splatnosti sa považuje najbližší nasledujúci pracovný deň. Za uhradenie faktúry sa považuje pripísanie fakturovanej čiastky v prospech účtu PDS alebo moment odpísania fakturovanej čiastky z účtu PDS.
8. V prípade omeškania platby Držiteľa účtu, PDS má právo pozastaviť Držiteľovi účtu prístup do registra G-REX a znemožniť nakladanie s jeho účtom až do doby riadnej úhrady celkovej dlžnej sumy.
9. V prípade, ak celkové poplatky Držiteľa účtu za príslušný kalendárny mesiac presiahnu sumu 5.000 €, PDS má právo požadovať od Držiteľa účtu zloženie finančnej zábezpeky na stanovený účet PDS. Zábezpeka musí byť Držiteľom účtu uhradená na účet PDS na základe výzvy PDS. PDS vo výzve určí lehotu, v ktorej majú byť finančné prostriedky v PDS v určenej výške pripísané na jej účet.

**VII. Článok**

**Komunikácia**

1. Komunikácia medzi PDS a Držiteľom účtu prebieha písomnou alebo elektronickou formou.
2. Zmluvné strany sa dohodli, že v rámci písomnej komunikácie sa za deň doručenia považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi.
3. Písomnosti odoslané e-mailom sa Držiteľovi účtu doručujú na emailovú adresu, ktorú uviedol pri uzatváraní Zmluvy v Prílohe č. 1; PDS na emailovú adresu uverejnenú na webovom sídle PDS - https://www.spp-distribucia.sk/ pre účel komunikácie vo veci Registra G-REX. Pri doručovaní e-mailom musí byť originál písomnosti nasledujúci pracovný deň odoslaný buď doporučenou poštovou zásielkou na adresu príslušnej strany alebo doručovateľským podnikom na adresu príslušnej strany. Písomnosti odoslané e-mailom sa považujú za doručené v deň odoslania, ak sú odoslané do 16:00 hod., inak sa považujú za doručené v nasledujúci pracovný deň.
4. Osoby Zmluvných strán poverené komunikáciou oboch Zmluvných strán v súlade s Prílohou č. 1 tejto Zmluvy sú oprávnené v rámci tejto Zmluvy viesť spoločné rokovania týkajúce sa predmetu, termínov a ostatných podmienok súvisiacich s plnením tejto Zmluvy. Ak zo záverov takýchto rokovaní vyplynú námety na zmenu tejto Zmluvy, potom ide o návrh na zmenu tejto Zmluvy. Osoby poverené komunikáciou oboch Zmluvných strán nie sú oprávnené uzatvárať, meniť ani rušiť túto Zmluvu, pokiaľ sa nepreukážu platným oprávnením k takémuto úkonu.

**VIII. Článok**

**Dôvernosť**

1. Zmluvné strany musia nakladať s informáciami obchodného, technického, strategického, finančného či inak citlivého charakteru, ktoré nie sú verejne dostupné, a obvykle sa považujú za cenné alebo dôverné, aj keď nemusia byť explicitne označené ako dôverné, ako s dôvernými informáciami. Zverejnenie takých informácií je podmienené predchádzajúcim písomným súhlasom protistrany. Pre vylúčenie pochybností toto ustanovenie o utajení nezabraňuje PDS poskytovať informácie ÚRSO, MH SR, MŽP SR, finančným úradom, polícii, Europolu a ďalším verejným orgánom. Toto ustanovenie o utajení nezabraňuje PDS taktiež poskytovať informácie clearingovému centru ERGaR Hub (ExtraVert Platform) ostatným prevádzkovateľom registrov obnoviteľných plynov v iných členských štátoch na účely podľa tejto Zmluvy, pričom Držiteľ účtu s takýmto poskytnutím informácii výslovne súhlasí.

**IX. Článok**

**Ochrana osobných údajov**

1. PDS ako prevádzkovateľ distribučnej siete v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov (ďalej ako „ZOOÚ“) a Nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej ako „GDPR“) spracúva:
   * + 1. osobné údaje zmluvného / obchodného partnera / potenciálneho zmluvného partnera uvedené v Zmluve / poskytnuté v súvislosti s obchodným vzťahom / poskytnuté v rámci výberu zmluvného partnera, najmä meno a priezvisko, názov, dátum narodenia, identifikátor, číslo občianskeho preukazu, bydlisko / miesto podnikania, telefónne číslo, e-mailový kontakt, bankové spojenie, číslo účtu a
       2. osobné údaje zamestnanca / kontaktnej osoby zmluvného / obchodného partnera / potenciálneho zmluvného partnera uvedené v Zmluve / poskytnuté v súvislosti s obchodným vzťahom / v rámci výberu zmluvného partnera, najmä meno, priezvisko, pracovné zaradenie, služobné zaradenie, funkčné zaradenie, osobné číslo zamestnanca alebo zamestnanecké číslo zamestnanca, odborný útvar, miesto výkonu práce, telefónne číslo, faxové číslo, adresa elektronickej pošty na pracovisko. Zdroj, z ktorého pochádzajú osobné údaje: osobné údaje poskytol zmluvný partner, obchodný partner, potenciálny zmluvný partner ako údaje kontaktnej / oprávnenej osoby na účely procesu výberu zmluvného partnera, uzavretia zmluvy, plnenia zmluvy, obchodnej komunikácie,
       3. osobné údaje v súvislosti so zriadením a používaním účtu v Registri G-REX, najmä IP adresa, ID užívateľa, informácie o aktivitách na účte, informácie vložené do Registra G-REX,

v rozsahu nevyhnutnom na splnenie nasledovných účelov:

1. Uzavretie a plnenie zmluvného vzťahu - najmä kontraktačný proces, plnenie zmluvných povinností, evidencia zmluvného vzťahu a jeho zmien, kontrola plnenia Zmluvy, vymáhanie pohľadávok, obchodná komunikácia, uchovávanie dokumentov po dobu trvania Zmluvy, pričom právnym základom spracúvania je
   * 1. § 13 ods. 1 písm. b) ZOOÚ (čl. 6 ods. 1 písm. b) GDPR) nevyhnutnosť spracúvania na plnenie Zmluvy, ktorej zmluvnou stranou je dotknutá osoba, alebo na vykonanie opatrenia pred uzatvorením Zmluvy na základe žiadosti dotknutej osoby – plnenie zmluvného vzťahu,
     2. § 13 ods. 1 písm. c) ZOOÚ nevyhnutnosť spracúvania na účel oprávnených záujmov prevádzkovateľa alebo tretej strany okrem prípadov, keď nad týmito záujmami prevažujú záujmy alebo práva dotknutej osoby vyžadujúce si ochranu osobných údajov (čl. 6 ods. 1 písm. f) GDPR) – oprávneným záujmom je plnenie zmluvného vzťahu za tým účelom sa spracúvajú osobné údaje zamestnancov/kontaktných osôb zmluvného partnera.
2. Plnenie oprávnených záujmov prevádzkovateľa, ktorými sú najmä
3. uchovávanie Zmluvy a dokumentov po zániku Zmluvy,
4. obhajoba/uplatňovanie právnych nárokov,
5. ochrana majetku,

pričom právnym základom spracúvania je § 13 ods. 1 písm. c) ZOOÚ nevyhnutnosť spracúvania na účel oprávnených záujmov prevádzkovateľa alebo tretej strany okrem prípadov, keď nad týmito záujmami prevažujú záujmy alebo práva dotknutej osoby vyžadujúce si ochranu osobných údajov (čl. 6 ods. 1 písm. f) GDPR).

1. Účtovníctvo a účtovné doklady - vedenie účtovnej a daňovej evidencie, najmä spracovanie faktúr a iných účtovných, resp. daňových dokladov, pričom právnym základom spracúvania je
2. § 13 ods. 1 písm. c) ZOOÚ nevyhnutnosť spracúvania podľa osobitného predpisu (čl. 6 ods. 1 písm. c) GDPR) - plnenie zákonných povinností vyplývajúcich z právnych predpisov, najmä zo zákona o účtovníctve, zákona o DPH a iné.
3. Evidencia pošty a správa registratúry - evidencia a správa prijatých a odosielaných poštových zásielok, správa zásielok doručovaných a odosielaných z a do elektronickej schránky a evidencia a archivácia zmlúv, spisov týkajúcich sa vymáhania pohľadávok a ďalších dokumentov súvisiacich so zmluvným vzťahom pričom právnym základom je
4. § 13 ods. 1 písm. c) ZOOÚ nevyhnutnosť spracúvania podľa osobitného predpisu (čl. 6 ods. 1 písm. c) GDPR – plnenie povinností vyplývajúcich z právnych predpisov, najmä zo zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a povinnosti vyplývajúce zo zákona č. 305/2013 Z. z o elektronickej podobe výkonu pôsobnosti orgánov verejnej moci a o zmene a doplnení niektorých zákonov - zákon o e-Governmente).
5. Plnenie zákonných povinností najmä povinností PDS, pričom právnym základom je

i. § 13 ods. 1 písm. c) ZOOÚ (čl. 6 ods. 1 písm. c) GDPR) nevyhnutnosť spracúvania podľa osobitného predpisu, ktorým je najmä zákon č. 251/2012 Z. z. o energetike a o zmene a doplnení niektorých zákonov v znení neskorších predpisov, zákon č. 250/2012 Z. z. o regulácii v sieťových odvetviach v znení neskorších predpisov.

1. Obchodná komunikácia - je príprava a realizácia podnikateľských aktivít prevádzkovateľa pričom právnym základom je
2. § 13 ods. 1 písm. c) ZOOÚ nevyhnutnosť spracúvania na účel oprávnených záujmov prevádzkovateľa alebo tretej strany okrem prípadov, keď nad týmito záujmami prevažujú záujmy alebo práva dotknutej osoby vyžadujúce si ochranu osobných údajov (čl. 6 ods. 1 písm. f) GDPR) – oprávneným záujmom je právo podnikať v rozsahu predmetu jeho činnosti.
3. Osobné údaje bude PDS spracúvať po dobu plnenia účelu a v nevyhnutne potrebnom rozsahu uchovávať aj po splnení účelu. Pokiaľ neexistuje odôvodnený predpoklad dlhšieho uchovávania v konkrétnom prípade, sú údaje zlikvidované po uplynutí doby vyplývajúcej z registratúrneho plánu prevádzkovateľa, resp. po uplynutí doby, ktorá vyplýva z príslušných právnych predpisov.
4. Spoločnosť, ktorá poskytuje PDS služby týkajúce sa prevádzky Registra GREX, najmä údržbu, podporu a hosting, je sprostredkovateľom osobných údajov, pričom bližšie podmienky spracúvania osobných údajov sprostredkovateľom sú upravené v písomnej zmluve o spracúvaní osobných údajov uzavretej medzi PDS a sprostredkovateľom.
5. Ďalšie podrobnosti o spracúvaní osobných údajov sú uvedené na webstránke PDS.

**X. Článok**

**Predchádzanie škodám, náhrada škody, okolnosti vylučujúce zodpovednosť a riešenie sporov**

1. Predchádzanie škodám, náhrada škody a okolnosti vylučujúce zodpovednosť sa riadia príslušnými ustanoveniami Občianskeho zákonníka, Obchodného zákonníka a Prevádzkovým poriadkom prevádzkovateľa registra obnoviteľných plynov.
2. PDS nezodpovedá za škody spôsobené technickými problémami clearingového centra ERGaR Hub (ExtraVert Platform) alebo inými okolnosťami, ktoré bránia prevodu záruk pôvodu. Zodpovednosť ERGaR Hub (ExtraVert Platform) a ostatných používateľov ERGaR Hub (ExtraVert Platform), definovaného v Prevádzkovom poriadku prevádzkovateľa registra obnoviteľných plynov, voči Držiteľovi účtu, je upravená Všeobecnými pravidlami Certificate of Origin (CoO) Scheme V1.2 (<https://www.ergar.org/wp-content/uploads/2022/05/ERGaR-CoO-Scheme-Rules_v1.2_clean.pdf>). V prípade rozporu medzi Všeobecnými pravidlami Certificate of Origin (CoO) Scheme V1.2 a touto Zmluvou budú mať Všeobecné pravidlá Certificate of Origin (CoO) Scheme V1.2 prednosť v medziach slovenského práva.
3. Držiteľ účtu a PDS vynaložia maximálne úsilie na zmierlivé urovnanie sporov. Ak nedôjde k mimosúdnemu urovnaniu sporu, urovnáva sa tento spor v súlade s právnym poriadkom Slovenskej republiky pred miestne a vecne príslušným súdom v Slovenskej republike.

**XI. Článok**

**Reklamácie**

* 1. Držiteľ účtu môže reklamovať služby poskytované PDS týkajúce sa vydaní, prevodu, uplatnení, uznaní, odvolaní, prípadne aukcií záruk pôvodu, a to bezodkladne, najneskôr však do 10 pracovných dní odo dňa, kedy k predmetu reklamácie došlo. PDS je povinný písomne sa vyjadriť k oprávnenosti podanej reklamácie najneskôr do 30 dní od jej prijatia. Podanie reklamácie nemá odkladný účinok na splatnosť faktúry.
  2. Reklamáciu Držiteľ účtu podáva e-mailom.
  3. Reklamácia musí obsahovať tieto základné údaje:
     + 1. identifikáciu zadávateľa reklamácie,
       2. predmet reklamácie,
       3. reklamované obdobie,
       4. opis reklamácie,
       5. reklamovaný údaj a jeho správnu hodnotu podľa podkladov Držiteľa účtu,
       6. určenie dôkazných prostriedkov, o ktoré sa reklamácia opiera.
  4. PDS preverí, či nedošlo na strane PDS k chybe pri vydaní, prevode, uplatnení, uznaní, odvolaní prípadne aukcií záruk pôvodu a ďalej postupuje nasledujúcim spôsobom:
     + 1. v prípade, ak PDS zistí chybu, upovedomí o tejto skutočnosti dotknutého Držiteľa účtu do 15 pracovných dní od prijatia reklamácie, a zároveň opraví údaje na účte dotknutého Držiteľa účtu,
       2. v prípade, ak PDS nezistí chybu, oznámi túto skutočnosť dotknutému Držiteľovi účtu do 15 pracovných dní od prijatia reklamácie.

**XII. Článok**

**Platnosť a účinnosť Zmluvy**

1. Táto Zmluva sa uzatvára na dobu neurčitú.
2. Zmluva nadobúda platnosť dňom podpisu oboma Zmluvnými stranami a účinnosť splnením povinností uvedených v ods. 3 tohto článku. Ak je Držiteľ účtu povinnou osobou podľa zákona č. 211/2000 Z. z. o slobodnom prístupe k informáciám, nadobúda Zmluva účinnosť deň nasledujúci po jej zverejnení, nie však skôr ako dôjde k splneniu povinností uvedených v ods. 3 tohto článku.
3. Podmienkou účinnosti tejto Zmluvy je:
   1. doručenie Zmluvy podpísanej osobami oprávnenými konať za Držiteľa účtu v súlade s Prevádzkovým poriadkom prevádzkovateľa registra obnoviteľných plynov,
   2. pripísanie úhrady prvej alikvotnej ročnej fixnej platby za vedenie účtu podľa aktuálne platnej ceny zverejnenej na webovom sídle PDS na bankový účet PDS.
4. Táto Zmluva môže byť ukončená:
   1. Písomnou dohodou oboch Zmluvných strán.
   2. Písomnou výpoveďou. Výpovedná lehota je 30 kalendárnych dní a začína plynúť odo dňa doručenia výpovede druhej Zmluvnej strane. Výpoveď musí byť urobená písomne a musí byť zaslaná doporučeným listom druhej Zmluvnej strane na adresu jej sídla. V prípade podania výpovede zo strany Držiteľa účtu, musí mať Držiteľ účtu uhradené všetky záväzky voči PDS splatné ku dňu ukončenia Zmluvy.
   3. Písomným odstúpením od tejto Zmluvy z dôvodov podstatného porušenia povinností vyplývajúcich z tejto Zmluvy, alebo z dôvodov, pre ktoré pripúšťa odstúpenie od zmluvy Obchodný zákonník. Za podstatné porušenie tejto Zmluvy sa výslovne považuje neposkytovanie informácií podľa tejto Zmluvy alebo omeškanie s úhradou záväzku. Odstúpenie od tejto Zmluvy je účinné dňom jeho doručenia druhej Zmluvnej strane na adresu jej sídla doporučenou poštou alebo kuriérom. V prípade, ak druhá Zmluvná strana odmietne prevziať doručovanú písomnosť, považuje sa písomnosť za doručenú dňom jej odmietnutia, potvrdeného zamestnancom druhej Zmluvnej strany alebo osobou splnomocnenou druhou Zmluvnou stranou, alebo doručovateľom. V prípade, ak písomnosť nie je možné doručiť na adresu sídla druhej Zmluvnej strany uvedenú v záhlaví tejto Zmluvy alebo na adresu, ktorá bola Zmluvnej strane oznámená zo strany druhej Zmluvnej strany ako adresa na doručovanie, za deň doručenia sa považuje deň márneho pokusu o doručenie písomnosti. V ostatných prípadoch sa písomnosť považuje za doručenú v tretí kalendárny deň po dni jej odoslania.
   4. Písomným odstúpením od tejto Zmluvy podľa Článku XIII ods. 9 tejto Zmluvy, . Odstúpenie od tejto Zmluvy je účinné dňom jeho doručenia druhej Zmluvnej strane na adresu jej sídla doporučenou poštou alebo kuriérom. V prípade, ak druhá Zmluvná strana odmietne prevziať doručovanú písomnosť, považuje sa písomnosť za doručenú dňom jej odmietnutia, potvrdeného zamestnancom druhej Zmluvnej strany alebo osobou splnomocnenou druhou Zmluvnou stranou, alebo doručovateľom. V prípade, ak písomnosť nie je možné doručiť na adresu sídla druhej Zmluvnej strany uvedenú v záhlaví tejto Zmluvy alebo na adresu, ktorá bola Zmluvnej strane oznámená zo strany druhej Zmluvnej strany ako adresa na doručovanie, za deň doručenia sa považuje deň márneho pokusu o doručenie písomnosti. V ostatných prípadoch sa písomnosť považuje za doručenú v tretí kalendárny deň po dni jej odoslania.
   5. Písomným odstúpením od tejto Zmluvy zo strany Držiteľa účtu v zmysle Článku V, ods. 3 tejto Zmluvy, v prípade nesúhlasu so zvýšením ceny podľa Článku V ods. 1, a to ku dňu účinnosti novej ceny.

**XIII. Článok**

**Záverečné ustanovenia**

1. Ak táto Zmluva neurčuje inak, možno ju meniť a dopĺňať iba vzostupne číslovanými písomnými dodatkami, podpísanými pre tento účel oprávnenými zástupcami oboch Zmluvných strán.
2. PDS aj Držiteľ účtu sa zaväzujú bez zbytočného odkladu písomne informovať druhú Zmluvnú stranu o prípadnej zmene svojho obchodného mena, právnej formy, sídla, IČO, IČ DPH, bankového spojenia a čísla účtu, na ktorý majú byť poukázané platby a o iných skutočnostiach významných pre riadne plnenie tejto Zmluvy.
3. Neoddeliteľnou súčasťou tejto Zmluvy sú nasledujúce prílohy týkajúce sa Zmluvných strán:
   * 1. Príloha č. 1: Osoby poverené komunikáciou,
     2. Príloha č. 2: Vyhlásenie k DPH – platí len pre zahraničného Držiteľa účtu,
     3. Príloha č. 3: Povolenie Držiteľa účtu na podnikanie v energetike vydané ÚRSO predložené Držiteľom účtu – kópia, ak bolo vydané.
4. Ustanovenia o náhrade škody a riešení sporov zostávajú v platnosti štyri roky po ukončení tejto Zmluvy. Ustanovenia o ochrane informácií zostávajú v platnosti, pokiaľ by poskytnutie alebo zverejnenie takejto informácie mohlo predstavovať nedovolenú výmenu informácii podľa článku 101 Zmluvy o fungovaní Európskej únie.
5. Zmluvné strany vylučujú aplikáciu Dohovoru OSN o zmluvách o medzinárodnej kúpe tovaru publikovaný pod č. 160/1991 Zb. na ich vzájomné právne vzťahy.
6. Žiadna zo Zmluvných strán bez písomného súhlasu druhej Zmluvnej strany neposkytne informácie o plnení tejto Zmluvy tretej osobe, a to ani v čiastočnom rozsahu. Tieto informácie sa považujú za dôverné a Zmluvné strany majú záujem ich chrániť a utajovať pred tretími osobami aj po ukončení platnosti tejto Zmluvy. Ustanovenia tohto článku sa nevzťahujú na informačnú povinnosť vyplývajúcu zo všeobecne záväzných právnych predpisov, informácie podávané bankám, daňovým alebo právnym poradcom, audítorom a dozorným orgánom oboch Zmluvných strán. Pre účely tohto bodu sa za tretiu osobu nepovažuje ovládajúca osoba[[2]](#footnote-2) Držiteľa účtu a osoby, ktoré sú ovládané touto ovládajúcou osobou. Držiteľ účtu zabezpečí, aby ovládajúca osoba Držiteľa účtu a osoby, ktoré sú ovládané touto ovládajúcou osobou neposkytli informácie o plnení tejto Zmluvy žiadnej tretej osobe, a to ani v čiastočnom rozsahu.
7. Zmluvné strany sa dohodli, že bez predchádzajúceho písomného súhlasu druhej Zmluvnej strany nie je možné postúpiť alebo založiť akúkoľvek pohľadávku z tejto Zmluvy voči druhej Zmluvnej strane.
8. Ukončenie tejto Zmluvy nemá vplyv na tie práva a povinnosti Zmluvných strán, z ktorých vyplýva, že majú byť zachované aj po ukončení zmluvného vzťahu založeného touto Zmluvou.
9. Ak sa niektoré ustanovenie tejto Zmluvy stane neplatným alebo neúčinným, ostatné ustanovenia Zmluvy nebudú dotknuté touto neplatnosťou, resp. neúčinnosťou, a teda zostanú v platnosti, okrem tých prípadov, keď dané ustanovenie nemožno oddeliť od ostatnej časti Zmluvy vzhľadom na povahu Zmluvy, jej predmet alebo okolnosti, za ktorých bola uzavretá. V prípade existencie neoddeliteľného ustanovenia sa Držiteľ účtu zaväzuje na základe výzvy PDS rokovať a nahradiť takéto ustanovenie prostredníctvom písomného dodatku k tejto Zmluve novým ustanovením, ktoré bude určené novou právnou úpravou a ktoré sa najviac priblíži účelu, ktorého úpravu mali Zmluvné strany na mysli pri formulovaní tejto Zmluvy. V prípade, ak ani po uplynutí 25. dňa odo dňa doručenia výzvy na uzatvorenie dodatku v zmysle predchádzajúcej vety nedôjde k jeho uzatvoreniu, je oprávnená ktorákoľvek zo Zmluvných strán okamžite odstúpiť od Zmluvy a odmietajúca Zmluvná strana nemá nárok na žiadnu kompenzáciu, náhradu škody alebo inú platbu, ktorú by inak mohla od Zmluvnej strany, ktorá od Zmluvy odstúpila, požadovať.
10. Vzťahy touto Zmluvou výslovne neupravené sa budú prednostne riadiť platnými právnymi predpismi Slovenskej republiky, najmä Obchodným zákonníkom, Zákonom o OZE, Energetickým zákonom, Zákonom o regulácii, príslušnými vyhláškami a nariadeniami vlády Slovenskej republiky, rozhodnutiami a vyhláškami ÚRSO a Prevádzkového poriadku prevádzkovateľa registra obnoviteľných plynov.
11. Táto Zmluva je vyhotovená v štyroch rovnopisoch v slovenskom jazyku, po dvoch rovnopisoch pre každú Zmluvnú stranu. Text v inom ako slovenskom jazyku musí byť zhodný s textom v slovenskom jazyku. Oficiálna komunikácia vo vzťahu k tejto Zmluve sa uskutočňuje v slovenskom jazyku. Záväzný je text tejto Zmluvy v slovenskom jazyku.
12. Zmluvné strany vyhlasujú, že Zmluva nebola uzavretá v tiesni ani za nápadne nevýhodných podmienok a predstavuje prejav ich vôle, ktorý je urobený slobodne, vážne, určite a zrozumiteľne, a ktorý nie je urobený v omyle a svojím obsahom alebo účelom neodporuje alebo neobchádza zákon. Ďalej Zmluvné strany vyhlasujú, že ich zmluvná voľnosť nie je žiadnym spôsobom obmedzená, sú spôsobilé na uzatvorenie tejto Zmluvy a jej plnenie je možné, sú oboznámené s jej obsahom a bez výhrad s ním súhlasia, na znak čoho k tejto Zmluve pripájajú svoje podpisy.

**Držiteľ účtu:**

V

Dátum:

............................................ ............................................

**PDS:**

V Bratislave

Dátum:

............................................ ............................................

**Ing. Marek Paál** **Ing. Martin Hollý**

riaditeľ sekcie distribučných služieb generálny riaditeľ

SPP – distribúcia, a.s. SPP – distribúcia, a.s.

1. Zákon č. 222/2004 Z. z. o dani z pridanej hodnoty [↑](#footnote-ref-1)
2. § 66a ods. 2 zákona č. 513/1991 Zb. Obchodný zákonník [↑](#footnote-ref-2)